મારા અનુભવ પ્રમાણે બિલ્લી જયારે બચ્ચાં આપે છે, ત્યારે એનો વ્યવહાર બદલાઇ જાય છે. તે કોઈ એવી જગ્યા ગોતતી હોય છે જે સુરક્ષિત, આરામદાયક હોય. મને લાગે છે જે થોડી અંધારી પણ હોય અને જે બહારના બદલાતા હવામાનથી બચ્ચાઓની સંભાળ રાખી શકે. આવી જગ્યા એને બે-ત્રણ પ્રસૂતિ માટે તો મળી પણ પછી હું એકલો ન આપી શક્યો. મારી પત્ની ગુજરી ગઈ હતી અને મને ઘર બંધ રાખવું પડતું. હું અસમંજસમાં હતો અને કોઈ ઉપાય વિચારતો હતો પણ બિલ્લી તો પ્રસવ વેદનામાં હતી અને સારી જગ્યા ગોતતી જ રહી અને જ્યારે નહીં રહેવાયું તો ખુલ્લામાં જ બચ્ચું આપી દીધું ! પણ રાખવું કયાં ? આંગણાંમાં મેં લાકડાનું એક બોક્સ રાખી દીધું અને તેમાં ગાદીદાર કપડું પાથરી આપ્યું. મા તેના બચ્ચાને લઈને ત્યાં બેસી તો ગઈ પણ વધારે સુરક્ષિત જગ્યા શોધતી રહી. જયારે જ્યારે કોઈ રૂમનો દરવાજો ખૂલતો, ત્યારે ત્યારે તે અંદર આવતી. પણ હું એને અંદર વસવાટ કરવાનો મોકો ન આપતો. ન છૂટકે એ બહાર બોક્સમાં બેસતી પોતાના બચ્ચાંઓને ચાટતી અને ધવડાવતી. એ સ્પષ્ટ દેખાઈ આવતું કે તે સંતુષ્ટ નહોતી. વારે વારે મારી તરફ જોતી અને હું એની આંખોમાં વિનવણી જોઈ શકતો. મને પણ વેદના થતી પણ હું કશું ન કરતો કારણ કે મને ધાસ્તી હતી કે એકવાર તે અંદર બેસી જશે તો હું બંધાઈ જઈશ. મારી પત્નિના મૃત્યુ પછી હું હવે ઘરમાં એકલો જ હતો અને ઘર હંમેશા ખુલ્લું રાખવું એ શક્ય નહોતું. એટલે મેં મને જે ઠીક લાગી એવી સગવડ કરી આપી. પણ મને શું ખબર કે આનું એવું અણધાર્યુ પરિણામ આવશે જે મને હમેશાં સાલતું રહેશે.